作者：陈允平
词牌/韵律：庆春宫・高阳台

paragraphs: 孤鹜披霞，归鞍卸日，晚香菊自寒城。
虚馆灯闲，征衫尘浣，夜深何处砧声。
乱蛩催怨，月明里、依稀数星。
云山迢递，犹误归期，方寸遍萦。
秋风燕送鸿迎。
最怜堤柳，白露先零。
倦倚楼高，恨随天远，桂风和梦俱清。
故人千里，记翦烛、西窗赋成。
相如憔悴，宋玉凄凉，酒恨花情。